SYNEX ได้เวลาขึ้นรอบใหม่! ชี้กำไร Q1/61 ยังดีแนะซื้อเป้า 20 บาท
SYNEX ได้เวลาขึ้นรอบใหม่! ชี้กำไร Q1/61 ยังดีแนะซื้อเป้า 20 บาท
27 มี.ค. 2561

บล.ฟินันเซีย ไซรัส ระบุในบทวิเคราะห์วันนี้(27 มี.ค.) ว่า บริษัท ซินเน็ค (ประเทศไทย) จำกัด (มหาชน) หรือ SYNEX ราคาหุ้นปรับตัวลงกว่า 16% ในสัปดาห์ที่ผ่านมา มองว่าไม่เกี่ยวกับปัจจัยพื้นฐาน เพราะแนวโน้มกำไรไตรมาส 1/61 ยังอยู่ในโมเมนตัมที่ดี จากทั้งการเพิ่มแบรนด์สินค้า และมีเปิดตัวสมาร์ทโฟนรุ่นใหม่
ขณะที่ความกังวลในอัตราการเติบโตที่อาจชะลอเพราะฐานสูง เรามองว่าที่ระดับ Forward PE 12 เท่า และ PEG 0.6 เท่า ต่ำกว่ากลุ่มที่ 1.3 เท่า น่าจะหักล้างความกังวลนี้ได้หมด จึงยังคงคำแนะนำซื้อ ราคาเป้าหมาย 20 บาท
ทั้งนี้ นอกจากราคาหุ้นจะเริ่มถูกในเชิงปัจจัยพื้นฐานแล้ว ในทางปัจจัยเทคนิค ยังต่ำกว่าเส้นค่าเฉลี่ย 10 วัน มากถึง 14% ใกล้เคียงจุดต่ำสุดในรอบ 5 ปี ซึ่งเป็นจุดที่มีโอกาสถูก Cover Short ด้วย